Document ID: 32014R0945

VYKONÁVACIE NARIADENIE KOMISIE (EÚ) č. 945/2014
zo 4. septembra 2014,
ktorým sa stanovujú vykonávacie technické predpisy, pokiaľ ide o relevantné primerane diverzifikované indexy podľa nariadenia Európskeho parlamentu a Rady (EÚ) č. 575/2013
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 344 ods. 1 tretí pododsek,
keďže:
(1)
Podľa článku 344 ods. 4 nariadenia (EÚ) č. 575/2013 je možné nezohľadniť špecifické riziko futures na akciový index, s ktorými by sa zaobchádzalo ako s jednotlivou akciou v súlade s uvedeným článkom, ak je príslušný akciový index obchodovaný na burze a reprezentuje relevantný, primerane diverzifikovaný index.
(2)
Ak futures na akciový index obchodované na burze sú primerane diverzifikované, je možné predpokladať, že takýto akciový index nereprezentuje žiadne špecifické riziko. Táto situácia nastáva, keď index obsahuje aspoň 20 akcií, žiadny jednotlivý subjekt, ktorý je v nich obsiahnutý, nepredstavuje viac než 25 % celkového indexu a 10 % najväčších akcií (pri zaokrúhlení počtu akcií nahor na vyššie prirodzené číslo) predstavuje menej než 60 % celkového indexu. Okrem toho index musí obsahovať akcie aspoň z vnútroštátneho trhu a aspoň zo štyroch z týchto odvetví: ropa a zemný plyn, základné materiály, priemysel, spotrebný tovar, zdravotná starostlivosť, spotrebiteľské služby, telekomunikácie, verejné služby, financie a technológie.
(3)
Vzhľadom na to, že v článku 344 ods. 4 nariadenia (EÚ) č. 575/2013 sa hovorí o „relevantných“ oprávnených indexoch, podľa kritérií na určenie oprávnených akciových indexov sa posudzovali len tie akciové indexy, ktoré sú relevantné pre finančné inštitúcie v Únii.
(4)
Toto nariadenie vychádza z návrhu vykonávacích technických predpisov, ktoré Európsky orgán pre bankovníctvo predložil Komisii.
(5)
Európsky orgán pre bankovníctvo vykonal otvorené verejné konzultácie o návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal Skupinu zainteresovaných strán v bankovníctve vytvorenú v súlade s článkom 37 nariadenia (EÚ) Európskeho parlamentu a Rady č. 1093/2010 (2) o stanovisko,
PRIJALA TOTO NARIADENIE:
Článok 1
Akciové indexy na účely článku 344 nariadenia (EÚ) č. 575/2013
Zoznam akciových indexov, s ktorými sa môže zaobchádzať podľa článku 344 ods. 4 druhej vety nariadenia (EÚ) č. 575/2013, je uvedený v prílohe.
Článok 2
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. septembra 2014

Labels: 2
3